Harmoonia-samba püstitajateks olnud pärimuse järgi kolm Napoleoni armee sakslasest sõdurit, kelle nimed olid Gottlieb Ernst, Joh. Friedrich Ratzler ja Holm. 1812. a. lõpul saabunud nad Haapsallu ning varsti ostis Ernst endale Valgevälja metsa maatüki, millele ehitati maja. maja aeda rajasid mehed hulgaliselt ausambaid, millest tuntuim on nn. Harmoonia - sõprusele pühendatud mälestusmärk. Sellise nime sai ausammas teksti  järgi, mis oli samba ühel küljel.    Steh' aller Welt zur Zierde da,  Du kleiner Ort -  Von Ernst gegründet, Harmonia    Peale kolmanda "musketäri" surma 1862. a. hakkas Harmoonia tasapisi unustusse vajuma ning aed rohtuma. Enne sõda oli maja Ratzleri sugulase August Plaestereri suvekodu olnud, kes õue hooldas ning sinna oma surnud onutütre auks veel lisaks ühe monumendi püstitas. Ümberkaudsed elanikud kutsusid, seda "Valgeks ingliks", kuna kuju olnud valgeks lubjatud.  Praeguseks on see täielikult hävinud. Harmoonia sammas püsis tervena veel vahetult peale Teist maailmasõda. Praeguseks ajaks pole sambast praktiliselt enam midagi järel. Paljud kaasaegsed pidasid neid kolme sakslast veidrikeks. Ometi suutsid need kolm sõpra ülistades ausambal sõprust anda oma väikese "veidrusega" linnaosale nime. "Harmoonia" kõrval esineb ka nimekuju "Harmoonium". See tulnud sellest, et Plaesterer olnud suur muusikasõber ning kutsunud alatasa enda aeda esinejaid. 1931. või 1932. aastal  tulnud talle külla isegi meeskoor "Liedertaffel" Saksamaalt.